Bachist võib pakse raamatuid kirjutada ja on juba kirjutatud, aga minu arvates ei kuulu Bach, jumala eest, barokki - ta on gootika, see, mis pürib üles. Ajastute määratlused erinevatel kunstiliikidel ei lange kokku; arhitektuuris oli gootika enne barokki, Bach elas pärast gootikat, kuid ta on gootilikum kui barokk, kuigi teda muusikas baroki kokkuvõtjaks peetakse. Muusika areng on teistest kunstidest, vähemalt oli, kõvasti maha jäänud, nihestunud: gregoriaani koraal valitses muutumatult sajandeid, samas kui kõik muu arenes, üks esimesi isikupäraseid suurkujusid Machaut sündis alles aastal 1300. Veel hiljem tulid Palestrina, Lasso ja teised, kui rääkida suurtest annetest. Samuti Josquin Desprez, Gabrielid… See kõik oli enne Bachi. Barokimeestel Vivaldil, Scarlattidel ja teistel Bachi lähiaegsetel aga puudub tema tõsidus ja sügavus. Motoorika, mis Bachi juures ei šokeeri, läheb teiste juures kiiresti igavaks, nii et - ära kuula neid liiga palju!